|  |
| --- |
| Številka: 007-83/2018/22 (zveza 007-1/2018/35) |
| Ljubljana, dne 29. januar 2019 |
| EVA 2018-2550-0024 |
| GENERALNI SEKRETARIAT VLADE REPUBLIKE SLOVENIJEGp.gs@gov.si |
| **ZADEVA: Uredba o preverjanju radioaktivnosti pošiljk, ki bi lahko vsebovale vire sevanja neznanega izvora – predlog za obravnavo**  |
| **1. Predlog sklepov vlade:** |
| Na podlagi osmega odstavka 26. člena Zakona o varstvu pred ionizirajočimi sevanji in jedrski varnosti (Uradni list RS, št. 76/17) je Vlada Republike Slovenije na svoji ….. seji dne …… sprejelaS K L E PVlada Republike Slovenije je sprejela Uredbo o preverjanju radioaktivnosti pošiljk, ki bi lahko vsebovale vire sevanja neznanega izvora (EVA 2018-2550-0024) in jo objavi v Uradnem listu Republike Slovenije. Prejmejo:* Ministrstvo za okolje in prostor,
* Ministrstvo za finance,
* Služba Vlade Republike Slovenije za zakonodajo,
* Ministrstvo za gospodarski razvoj in tehnologijo,
* Ministrstvo za zdravje,
* Ministrstvo za infrastrukturo.
 |
| **2. Predlog za obravnavo predloga zakona po nujnem ali skrajšanem postopku v državnem zboru z obrazložitvijo razlogov:** |
| / |
| **3.a Osebe, odgovorne za strokovno pripravo in usklajenost gradiva:** |
| * dr. Andrej Stritar, direktor Uprave Republike Slovenije za jedrsko varnost,
* mag. Igor Osojnik, vodja Sektorja za sevalno varnost in materiale,
* Janez Češarek, podsekretar.
 |
| **3.b Zunanji strokovnjaki, ki so sodelovali pri pripravi dela ali celotnega gradiva:** |
| / |
| **4. Predstavniki vlade, ki bodo sodelovali pri delu državnega zbora:** |
| / |
| **5. Kratek povzetek gradiva:** |
| Ta uredba določa zahteve in pravila ravnanja glede ukrepov varstva pred sevanji, ki jih morajo upoštevati pošiljatelj, prevzemnik in organizator prevoza pri izvozu, iznosu, uvozu ali vnosu pošiljk odpadnih kovin v Republiko Slovenijo, pri tranzitu pošiljk odpadnih kovin s povišanim sevanjem in pri domačem prometu s pošiljkami odpadnih kovin, zahteve in pravila ravnanja glede ukrepov varstva pred sevanji, ki jih morajo izvajati upravljavci večjih poštnih centrov, letališč, pristanišč, zahteve in pravila ravnanja glede ukrepov varstva pred sevanji, ki jih morajo izvajati odpadi in predelovalni obrati odpadnih kovin, in sicer zbiralci odpadkov, izvajalci obdelave odpadkov, izvajalci obdelave odpadne električne in elektronske opreme ter upravljavci centrov za ravnanje s komunalnimi odpadki, ter ukrepe, da se preprečita čezmerna izpostavljenost delavcev in prebivalstva ter kontaminacija okolja zaradi nezadostnega nadzora nad viri sevanja neznanega izvora ter da se prepreči večja premoženjska škoda ob odpravljanju posledic zaradi kontaminacije nad predpisano mejo. Z dnem uveljavitve te uredbe preneha veljati Uredba o preverjanju radioaktivnosti pošiljk odpadnih kovin (Uradni list RS, št. 84/07). |
| **6. Presoja posledic za:** |
| a) | javnofinančna sredstva nad 40.000 EUR v tekočem in naslednjih treh letih | NE |
| b) | usklajenost slovenskega pravnega reda s pravnim redom Evropske unije | DA |
| c) | administrativne posledice | NE |
| č) | gospodarstvo, zlasti mala in srednja podjetja ter konkurenčnost podjetij | DA |
| d) | okolje, vključno s prostorskimi in varstvenimi vidiki | DA |
| e) | socialno področje | NE |
| f) | dokumente razvojnega načrtovanja:* nacionalne dokumente razvojnega načrtovanja
* razvojne politike na ravni programov po strukturi razvojne klasifikacije programskega proračuna
* razvojne dokumente Evropske unije in mednarodnih organizacij
 | NE |
| **7.a Predstavitev ocene finančnih posledic nad 40.000 EUR:**/ |
| **I. Ocena finančnih posledic, ki niso načrtovane v sprejetem proračunu** |
|  | Tekoče leto (t) | t + 1 | t + 2 | t + 3 |
| Predvideno povečanje (+) ali zmanjšanje (**–**) prihodkov državnega proračuna  | / | / | / | / |
| Predvideno povečanje (+) ali zmanjšanje (**–**) prihodkov občinskih proračunov  | / | / | / | / |
| Predvideno povečanje (+) ali zmanjšanje (**–**) odhodkov državnega proračuna  | / | / | / | / |
| Predvideno povečanje (+) ali zmanjšanje (**–**) odhodkov občinskih proračunov | / | / | / | / |
| Predvideno povečanje (+) ali zmanjšanje (**–**) obveznosti za druga javnofinančna sredstva | / | / | / | / |
| **II. Finančne posledice za državni proračun** |
| **II.a Pravice porabe za izvedbo predlaganih rešitev so zagotovljene:** |
| Ime proračunskega uporabnika  | Šifra in naziv ukrepa, projekta | Šifra in naziv proračunske postavke | Znesek za tekoče leto (t) | Znesek za t + 1 |
| / | / | / | / | / |
|  |  |  |  |  |
| **SKUPAJ** |  |  |
| **II.b Manjkajoče pravice porabe bodo zagotovljene s prerazporeditvijo:** |
| Ime proračunskega uporabnika  | Šifra in naziv ukrepa, projekta | Šifra in naziv proračunske postavke  | Znesek za tekoče leto (t) | Znesek za t + 1  |
| / | / | / | / | / |
|  |  |  |  |  |
| **SKUPAJ** |  |  |
| **II.c Načrtovana nadomestitev zmanjšanih prihodkov in povečanih odhodkov proračuna:** |
| Novi prihodki | Znesek za tekoče leto (t) | Znesek za t + 1 |
| / | / | / |
|  |  |  |
|  |  |  |
| **SKUPAJ** |  |  |
| **OBRAZLOŽITEV:**1. **Ocena finančnih posledic, ki niso načrtovane v sprejetem proračunu**

V zvezi s predlaganim vladnim gradivom se navedejo predvidene spremembe (povečanje, zmanjšanje):* prihodkov državnega proračuna in občinskih proračunov,
* odhodkov državnega proračuna, ki niso načrtovani na ukrepih oziroma projektih sprejetih proračunov,
* obveznosti za druga javnofinančna sredstva (drugi viri), ki niso načrtovana na ukrepih oziroma projektih sprejetih proračunov.
1. **Finančne posledice za državni proračun**

Prikazane morajo biti finančne posledice za državni proračun, ki so na proračunskih postavkah načrtovane v dinamiki projektov oziroma ukrepov:**II.a Pravice porabe za izvedbo predlaganih rešitev so zagotovljene:**Navedejo se proračunski uporabnik, ki financira projekt oziroma ukrep; projekt oziroma ukrep, s katerim se bodo dosegli cilji vladnega gradiva, in proračunske postavke (kot proračunski vir financiranja), na katerih so v celoti ali delno zagotovljene pravice porabe (v tem primeru je nujna povezava s točko II.b). Pri uvrstitvi novega projekta oziroma ukrepa v načrt razvojnih programov se navedejo:* proračunski uporabnik, ki bo financiral novi projekt oziroma ukrep,
* projekt oziroma ukrep, s katerim se bodo dosegli cilji vladnega gradiva, in
* proračunske postavke.

Za zagotovitev pravic porabe na proračunskih postavkah, s katerih se bo financiral novi projekt oziroma ukrep, je treba izpolniti tudi točko II.b, saj je za novi projekt oziroma ukrep mogoče zagotoviti pravice porabe le s prerazporeditvijo s proračunskih postavk, s katerih se financirajo že sprejeti oziroma veljavni projekti in ukrepi.**II.b Manjkajoče pravice porabe bodo zagotovljene s prerazporeditvijo:**Navedejo se proračunski uporabniki, sprejeti (veljavni) ukrepi oziroma projekti, ki jih proračunski uporabnik izvaja, in proračunske postavke tega proračunskega uporabnika, ki so v dinamiki teh projektov oziroma ukrepov ter s katerih se bodo s prerazporeditvijo zagotovile pravice porabe za dodatne aktivnosti pri obstoječih projektih oziroma ukrepih ali novih projektih oziroma ukrepih, navedenih v točki II.a.**II.c Načrtovana nadomestitev zmanjšanih prihodkov in povečanih odhodkov proračuna:**Če se povečani odhodki (pravice porabe) ne bodo zagotovili tako, kot je določeno v točkah II.a in II.b, je povečanje odhodkov in izdatkov proračuna mogoče na podlagi zakona, ki ureja izvrševanje državnega proračuna (npr. priliv namenskih sredstev EU). Ukrepanje ob zmanjšanju prihodkov in prejemkov proračuna je določeno z zakonom, ki ureja javne finance, in zakonom, ki ureja izvrševanje državnega proračuna. |
| **7.b Predstavitev ocene finančnih posledic pod 40.000 EUR:**(Samo če izberete NE pod točko 6.a.)**Kratka obrazložitev**Sprejetje nove uredbe nima posledic za državni proračun ali druga javnofinančna sredstva. V bistvenem delu predlagana Uredba ne prinaša novih finančnih posledic glede na sedaj veljavno ureditev, saj večina finančnih posledic ostaja primerljiva tistim, ki jih je uveljavila že sedaj veljavna Uredba. |
| **8. Predstavitev sodelovanja z združenji občin:** |
| Vsebina predloženega gradiva (predpisa) vpliva na:* + pristojnosti občin,
	+ delovanje občin,
	+ financiranje občin.
 | NE |
| Gradivo (predpis) je bilo poslano v mnenje: * Skupnosti občin Slovenije SOS: NE
* Združenju občin Slovenije ZOS: NE
* Združenju mestnih občin Slovenije ZMOS: NE
 |
| **9. Predstavitev sodelovanja javnosti:** |
| Gradivo je bilo predhodno objavljeno na spletni strani predlagatelja: | DA |
| Gradivo je bilo objavljeno na spletni strani predlagatelja (<http://www.ursjv.gov.si/si/info/novica/6004/>) in na portalu eDemokracija.  |
| Datum objave: 21. 2. 2018V razpravo so bili vključeni: * nevladne organizacije,
* predstavniki zainteresirane javnosti,
* predstavniki strokovne javnosti.

Mnenja, predlogi in pripombe z navedbo predlagateljev (imen in priimkov fizičnih oseb, ki niso poslovni subjekti, ne navajajte):Uredba je bila objavljena na eDemokraciji z rokom za pripombe do 17. 3. 2018, ko se je končala javna obravnava. Uprava Republike Slovenije za jedrsko varnost je prejela pripombe od:* ZVD Zavod za varstvo pri delu d.o.o.,
* Pošta Slovenije d.o.o.,
* Gorenje Surovina d.o.o.

URSJV je povabila dne 23. aprila 2018 deležnike in subjekte, ki so predvideni kot zavezanci Uredbeo preverjanju radioaktivnosti pošiljk, ki bi lahko vsebovale vire sevanja neznanega izvora, na sestanek, na katerem ni bilo večjih pripomb na predlagano besedilo.Predlogi zunanjih deležnikov so bili večinoma upoštevani. Pri tem velja izpostaviti zlasti:* določbe glede poštnih centrov,
* navedbo obveznosti (tudi za) pošiljatelja pošiljke odpadnih kovin v primeru izvoza ali iznosa,
* določitev izvajalcev obdelave odpadnih kovin, izvajalcev obdelave odpadne električne in elektronske opreme (OEEO) in upravljavcev centrov za obdelavo mešanih komunalnih odpadkov,
* omejitev obsega uredbe v primeru upravljavcev večjih poštnih centrov, letališč in pristanišč le na uvoz blaga in pošiljk, ki bi bile lahko radioaktivno kontaminirane ali bi vsebovale vire sevanja neznanega izvora,
* preglednejše besedilo glede inšpekcijskega nadzora.

Bistvena mnenja, predlogi in pripombe, ki niso bili upoštevani, ter razlogi za neupoštevanje:* Pošta Slovenije d.o.o. je v svojem mnenju navedla, da predlog uredbe ne pokriva vseh poštnih operaterjev in logističnih centrov ter nekatere navedla poimensko. URSJV se je pred pripravo končnega besedila posvetovala tudi z Agencijo za komunikacijska omrežja in storitve (AKOS) ter v predlogu uredbe uvedla pojem »večji poštni center« (vsi tisti poštni in logistični centri, v katere vstopajo ali skozi njih prehajajo pošiljke neunijskega blaga).
* Predstavniki podjetja Gorenje Surovina d.o.o. so podali več predlogov, vendar po zaključku same javne obravnave. Delno je bil upoštevan predlog glede pojma odpadne kovine in navezave na ustrezne kode za odpadke. Pri tem se ni upoštevalo preveč specifično navajanje zgolj s šestmestno kodo za odpadek, ampak ostaja tudi navajanje z ustrezno dvomestno ali štirimestno kodo. Nadalje se je upoštevalo le izvajalce obdelave OEEO (ne pa tudi predlog glede izrecne omembe zbiralcev OEEO), pri čemer je bilo besedilo uredbo spremenjeno oziroma izpušča navedbo o okoljevarstvenih dovoljenjih. Nadalje se ni upoštevalo izrecnega navajanja dodanih zavezancev preko »predhodnega sortiranja« in zbiralcev odpadkov ter predhodnega skladiščenja, ampak se je ohranilo prvotno besedilo uredbe – s tem, da 7. člen te uredbe (točka a. prvega odstavka) med ostalimi zavezanci navaja še določene izvajalce obdelave odpadnih kovin.
 |
| **10. Pri pripravi gradiva so bile upoštevane zahteve iz Resolucije o normativni dejavnosti:** | DA |
| **11. Gradivo je uvrščeno v delovni program vlade:** | DA |
|  JURE LEBEN MINISTER |

**PREDLOG**

**2018-2550-0024**

Na podlagi osmega odstavka 26. člena Zakona o varstvu pred ionizirajočimi sevanji in jedrski varnosti (Uradni list RS, št. 76/17) Vlada Republike Slovenije izdaja

**UREDBO**

**o preverjanju radioaktivnosti pošiljk, ki bi lahko vsebovale vire sevanja neznanega izvora**

1. **SPLOŠNE DOLOČBE**
2. **člen****(namen)**

S to uredbo se v pravni red Republike Slovenije prenaša Direktiva Sveta 2013/59/Euratom z dne 5. decembra 2013 o določitvi temeljnih varnostnih standardov za varstvo pred nevarnostmi zaradi ionizirajočega sevanja in o razveljavitvi direktiv 89/618/Euratom, 90/641/Euratom, 96/29/Euratom, 97/43/Euratom in 2003/122/Euratom (UL L št. 13 z dne 17. 1. 2014, str. 1), zadnjič popravljena s Popravkom (UL L št. 72 z dne 17. 3. 2016, str. 69) in določa:

* obveznosti in pravila ravnanja glede ukrepov varstva pred sevanji, ki jih morajo izpolnjevati pošiljatelj, prevzemnik in organizator prevoza pri izvozu, iznosu, uvozu ali vnosu pošiljk odpadnih kovin v Republiko Slovenijo, pri tranzitu pošiljk odpadnih kovin s povišanim sevanjem in pri domačem prometu s pošiljkami odpadnih kovin;
* obveznosti in pravila ravnanja glede ukrepov varstva pred sevanji, ki jih morajo izpolnjevati upravljalci večjih poštnih centrov, letališč, pristanišč;
* obveznosti in pravila ravnanja glede ukrepov varstva pred sevanji, ki jih morajo izpolnjevati odpadi in predelovalni obrati odpadnih kovin, in sicer zbiralci odpadkov v zbirnih centrih, izvajalci obdelave odpadnih kovin v napravah za obdelavo odpadkov, izvajalci obdelave odpadne električne in elektronske opreme v obratih za obdelavo te opreme ter upravljavci centrov za ravnanje s komunalnimi odpadki v teh centrih;
* ukrepe, da se preprečita čezmerna izpostavljenost delavcev in prebivalstva ter kontaminacija okolja zaradi nezadostnega nadzora nad viri sevanja neznanega izvora ter da se prepreči večja premoženjska škoda ob odpravljanju posledic zaradi kontaminacije nad predpisano mejo.
1. **člen****(področje uporabe)**

(1) Ta uredba se uporablja za odpadne kovine, ki nastajajo v Republiki Sloveniji in zunaj nje ter so namenjene v skladiščenje pred njihovo nadaljnjo obdelavo ali neposredno v predelavo v napravo za proizvodnjo železa, jekla ali barvnih kovin v Republiki Sloveniji oziroma v državah članicah Evropske unije (v nadaljnjem besedilu: EU) ali tretjih državah ter za odpadno električno in elektronsko opremo, in sicer neposredno pred njeno obdelavo.

(2) Ta uredba se uporablja tudi za pošiljke odpadnih kovin, ki so v Republiki Sloveniji v tranzitu in za uvoz blaga in pošiljk, ki bi bile lahko radioaktivno kontaminirane ali bi vsebovale vire sevanja neznanega izvora, nanje pa bi naleteli upravljavci večjih poštnih centrov, letališč in pristanišč.

(3) Za vprašanja v zvezi z ravnanjem pri pošiljanju odpadnih kovin, ki niso posebej urejena s to uredbo, se uporabljajo predpisi, ki urejajo pošiljke odpadkov.

(4) Za vprašanja v zvezi s predelavo odpadnih kovin v napravah za proizvodnjo železa, jekla ali barvnih kovin, ki niso posebej urejena s to uredbo, se uporabljajo predpis, ki ureja odpadke, predpis, ki ureja vrsto dejavnosti in naprav, ki lahko povzročajo onesnaževanje okolja večjega obsega, predpisi, ki urejajo emisije snovi v zrak, in predpisi, ki urejajo emisijo snovi in toplote pri odvajanju odpadne vode.

(5) Za vprašanja v zvezi z odpadno električno in elektronsko opremo, ki niso posebej urejena s to uredbo, se uporablja predpis, ki ureja odpadno električno in elektronsko opremo.

(6) Za vprašanja v zvezi z meritvami radioaktivnosti pošiljk odpadnih kovin, odpadne električne in elektronske opreme in drugega blaga in pošiljk, ki niso posebej urejena s to uredbo, se uporabljata predpis, ki ureja monitoring radioaktivnosti, in predpis, ki ureja uporabo virov sevanja in sevalne dejavnosti.

**3. člen****(izrazi)**

Izrazi, uporabljeni v tej uredbi, pomenijo:

1. hitrost doze je časovni odvod ustrezne doze (absorbirane, ekvivalentne, efektivne, predvidene ekvivalentne, predvidene efektivne) ali njenih ekvivalentov (okoliški, smerni, osebni) in pomeni spremembo doze v enoti časa;
2. iznos pošiljke odpadnih kovin iz Republike Slovenije je iznos le-te v države članice EU, pošiljka pa ima carinski status unijskega blaga;
3. izvajalec meritev radioaktivnosti pošiljk (v nadaljnjem besedilu: izvajalec meritev) je fizična ali pravna oseba, ki je pridobila pooblastilo za izvajalca meritev radioaktivnosti pošiljk odpadnih kovin, odpadkov, odpadne električne in elektronske opreme in uvoženega blaga na podlagi predpisa, ki ureja monitoring radioaktivnosti;
4. meritve radioaktivnosti so meritve hitrosti doze sevanja gama;
5. nevarni vir sevanja je vir sevanja, določen v uredbi, ki ureja sevalne dejavnosti;
6. notranji promet pošiljke odpadnih kovin je pošiljka odpadnih kovin med pošiljateljem in prevzemnikom odpadnih kovin v Republiki Sloveniji;
7. odpadna električna in elektronska oprema (v nadaljnjem besedilu: OEEO) je določena v predpisu, ki ureja odpadno električno in elektronsko opremo;
8. odpadne kovine so odpadne kovine in zlitine s seznama odpadkov, ki je določen v prilogi Odločbe Komisije z dne 3. maja 2000 o nadomestitvi Odločbe 94/3/ES o oblikovanju seznama odpadkov, skladno s členom 1(a) Direktive Sveta 75/442/EGS o odpadkih in Odločbe Sveta 94/904/ES o oblikovanju seznama nevarnih odpadkov, skladno s členom 1(4) Direktive Sveta 91/689/EGS o nevarnih odpadkih (UL L št. 226 z dne 6. 9. 2000, str. 3; Odločba 2000/532/ES), zadnjič spremenjene s Sklepom Komisije z dne 18. decembra 2014 o spremembi Odločbe Komisije 2000/532/ES o seznamu odpadkov v skladu z Direktivo 2008/98/ES Evropskega parlamenta in Sveta (UL L št. 370 z dne 30. 12. 2014, str. 44; Sklep 2014/955/EU), (v nadaljnjem besedilu: Odločba 2000/532/ES), ki so v celoti določene s šestmestno kodo za odpadek in z ustrezno dvomestno ali štirimestno kodo naslovov naslednjih poglavij, kjer je večja verjetnost, da je v pošiljki odpadkov lahko (nehote) tudi radioaktivna snov oziroma se zazna povišano sevanje: 02 (02 01 10), 10, 12, 15 (15 01 04), 16 (16 02), 17 (17 04), 19 (19 10), 19 (19 12 02 in 19 12 03) in 20 (20 01 40);
9. organizator prevoza je fizična ali pravna oseba, ki organizira prevoz ali opravlja druge storitve v zvezi s prevozom pošiljk odpadnih kovin ali drugega blaga;
10. poročilo o meritvah radioaktivnosti pošiljke (v nadaljnjem besedilu: poročilo o meritvah) je poročilo o izvedbi meritev radioaktivnosti pošiljk, ki ga izdela izvajalec meritev v skladu s to uredbo;
11. pošiljatelj je fizična ali pravna oseba, ki pošilja pošiljko odpadnih kovin ali drugega blaga;
12. pošiljka je pošiljka odpadnih kovin ali drugega blaga, ki naj bi jo pošiljatelj dobavil prevzemniku in je lahko v eni ali več enotah za prevoz, na primer v zabojnikih; v primeru poštnih centrov, letališč in pristanišč je pošiljka vsakršno blago in predmeti, ki bi lahko bili radioaktivno kontaminirani ali bi vsebovali vire sevanja neznanega izvora;
13. predelava odpadnih kovin obsega za namen te uredbe pridobivanje kovin in njihovih spojin z recikliranjem odpadnih kovin kot postopek predelave odpadkov iz predpisa, ki ureja odpadke;
14. prevzemnik je fizična ali pravna oseba, ki prejme pošiljko odpadnih kovin ali drugega blaga;
15. tranzit pošiljke odpadnih kovin čez Republiko Slovenijo je prevoz iz držav članic EU v druge države članice EU ali v tretje države in iz tretjih držav v države članice EU;
16. večji poštni centri so za namen te uredbe vsi tisti poštni in logistični centri, v katere vstopajo ali skozi njih prehajajo pošiljke neunijskega blaga;
17. vnos pošiljke odpadnih kovin, ki prihajajo v Republiko Slovenijo je vnos le-te iz države članice EU, pošiljka pa ima carinski status unijskega blaga.

**II. ZAVEZANCI in njihove obveznosti**

**4. člen****(obveznosti prevzemnika pošiljke odpadnih kovin pri uvozu, vnosu in notranjem prometu)**

(1) Prevzemnik mora zagotoviti, da izvajalec meritev v skladu z 8. členom te uredbe in v skladu s programom meritev izvede meritve radioaktivnosti vsake pošiljke odpadnih kovin, ki se uvozijo ali vnesejo v Republiko Slovenijo iz druge države članice EU ali tretjih držav. Prevzemnik mora od izvajalca meritev pridobiti poročilo o teh meritvah.

(2) Kadar gre v primerih iz prejšnjega odstavka za uvoz pošiljk odpadnih kovin, mora prevzemnik ali njegov zastopnik pred dajanjem v carinski postopek za te pošiljke predložiti poročilo o meritvah carinskemu organu.

(3) Prevzemnik mora za vsako pošiljko odpadnih kovin v notranjem prometu zagotoviti, da izvajalec meritev v skladu s svojim programom meritev izvede meritev radioaktivnosti pošiljke odpadnih kovin, preden začne prevzemnik predelavati odpadne kovine iz take pošiljke. Prevzemnik mora od izvajalca meritev pridobiti poročilo o meritvah, če izmerjene vrednosti radioaktivnosti pošiljke odpadnih kovin presegajo vrednosti iz 8. člena te uredbe.

(4) Prevzemnik poravnava vse stroške izvedbe meritve radioaktivnosti pošiljke odpadnih kovin, ki se izvajajo v zvezi s pošiljko odpadnih kovin, prav tako pa tudi vse morebitne stroške ukrepov varstva pred sevanji, ki mu jih odredi inšpektor organa, pristojnega za jedrsko varnost v zvezi z ravnanjem s pošiljko odpadnih kovin.

(5) Prevzemnik mora poročilo o meritvah hraniti najmanj tri leta od njegove izdaje.

**5. člen****(obveznosti pošiljatelja pošiljke odpadnih kovin v primeru izvoza ali iznosa)**

Določbe prvega, drugega, četrtega in petega odstavka prejšnjega člena se smiselno uporabljajo v primeru izvoza ali iznosa pošiljke odpadnih kovin iz Republike Slovenije v drugo državo članico EU ali v tretjo državo, pri čemer vse obveznosti prevzemnika iz navedenega člena prevzame pošiljatelj pošiljke odpadnih kovin.

**6. člen****(obveznosti organizatorja prevoza pošiljke odpadnih kovin ali drugega blaga v tranzitu)**

(1) Če je bil organizator prevoza pošiljke odpadnih kovin ali drugega blaga, ki je organiziral njen tranzit čez Republiko Slovenijo, obveščen, da so pristojni organi države članice EU ali tretje države zavrnili nadaljnji prevoz oziroma vnos ali uvoz te pošiljke zaradi povišane radioaktivnosti, mora v najkrajšem mogočem času obvestiti organ, pristojen za jedrsko varnost, o zavrnitvi pošiljke in morebitnih ukrepih, ki so mu bili v zvezi z zavrnitvijo odrejeni.

(2) Organizator prevoza pošiljke iz prejšnjega odstavka mora zagotoviti izvedbo in poravnati vse stroške ukrepov varstva pred sevanji oziroma ukrepov varovanja, ki mu jih odredi inšpektor organa, pristojnega za jedrsko varnost, v zvezi z ravnanjem z zavrnjeno pošiljko.

(3) Pri ravnanju z zavrnjenimi pošiljkami v tranzitu zavezujejo organizatorja prevoza poleg ukrepov iz prvega in drugega odstavka tega člena smiselno tudi zahteve in obveznosti iz 8. člena te uredbe.

**7. člen****(drugi zavezanci za meritve)**

(1) Poleg zavezancev iz 4., 5. in 6. člena te uredbe so zavezanci za izvajanje meritev pošiljk po tej uredbi tudi:

* 1. Upravljavci večjih poštnih centrov, letališč in pristanišč, čez katere poteka uvoz blaga in pošiljk, ki bi bile lahko radioaktivno kontaminirane ali bi vsebovale vire sevanja neznanega izvora. Ti upravljavci so naslednji:
		+ Letališče Jožeta Pučnika Ljubljana (upravljavec: Fraport Slovenija, d. o. o., Zgornji Brnik 130 A, 4210 Brnik – Aerodrom);
		+ Letališče Edvarda Rusjana Maribor (upravljavec: Aerodrom Maribor d. o. o., Letališka cesta 10, 2312 Orehova vas);
		+ Letališče Portorož (upravljavec: Aerodrom Portorož, d. o. o., Sečovlje 19, 6333 Sečovlje);
		+ Pristanišče za mednarodni promet v Kopru (upravljavec prekladanja: koncesionar Luka Koper, d. d., Vojkovo nabrežje 38, 6501 Koper;
		+ upravljavci vseh poštnih centrov, kot so opredeljeni v 16. točki 3. člena te uredbe.
	2. Izvajalci obdelave odpadnih kovin, ki so vključeni v proizvodnjo in predelavo kovin iz priloge 1 točka 2.2 do 2.5 iz Direktive 2010/75/EU Evropskega parlamenta in Sveta z dne 24. novembra 2010 o industrijskih emisijah (celovito preprečevanje in nadzorovanje onesnaževanja, prenovitev) (UL L št. 334 z dne 17. 12. 2010, str. 17), zadnjič popravljena s Popravkom (UL L št. 158 z dne 19. 6. 2012, str. 25).
	3. Izvajalci obdelave OEEO iz predpisa, ki ureja ravnanje z OEEO.

č) Upravljavci centrov za obdelavo mešanih komunalnih odpadkov, za katere je treba pridobiti okoljevarstveno dovoljenje za predelavo ali odstranjevanje odpadkov v skladu z zakonom, ki ureja varstvo okolja.

(2) Zavezanci iz prejšnjega odstavka morajo zagotoviti izvedbo meritev radioaktivnosti pošiljk v skladu z 8. členom te uredbe, zagotoviti izdelavo poročila o meritvah v skladu z 9. členom te uredbe in zagotoviti izdelavo letnega poročila o meritvah v skladu z 10. členom te uredbe.

**III. PRAVILA RAVNANJA PRI POŠILJANJU**

**8. člen****(meritve, obveščanje, ukrepi in spremljanje)**

(1) Meritve radioaktivnosti pošiljk lahko izvaja samo izvajalec meritev, ki je pridobil pooblastilo za izvajalca meritev po predpisu, ki ureja monitoring radioaktivnosti.

(2) Merilna oprema za izvajanje meritev iz prejšnjega odstavka mora ustrezati merilom, ki so predpisana v prilogi te uredbe.

(3) Če izvajalec meritev na podlagi meritev radioaktivnosti ugotovi, da hitrost doze na površini pošiljke več kot za 50 odstotkov presega hitrost doze naravnega ozadja, mora v najkrajšem mogočem času obvestiti organ, pristojen za jedrsko varnost. Obvestilo mora vsebovati celovito informacijo, kot jo opredeljuje 9. člen te uredbe.

(4) Poleg primerov iz prejšnjega odstavka mora [izvajalec meritev](#izvajalecmeritev) obvestiti [organ, pristojen za jedrsko varnost](#URSJV), tudi v drugih posebnih primerih, ko bi z merilno opremo zaznal manjše preseganje hitrosti doze naravnega ozadja, a utemeljeno sumil, da je v pošiljki vir sevanja, ko bi s svojo opremo zaznal druge vrste sevanja (npr. sevanje beta, nevtronsko sevanje), površinsko kontaminacijo ali identificiral na podlagi meritve vsebnost radionuklidov, ki so neskladni s pošiljko.

(5) Če izvajalec meritev na podlagi meritev radioaktivnosti ugotovi, da je hitrost doze na površini pošiljke večja od 5 µSv/h (oziroma 50-krat večja od hitrosti doze naravnega ozadja) ali da je hitrost doze na mestu voznika oziroma spremljevalnega osebja večja od 0,5 µSv/h (oziroma 5-krat večja od hitrosti doze naravnega ozadja), mora prevzemnik na svoje stroške nemudoma zagotoviti ukrepe varstva pred sevanji na kraju, na katerem je pošiljka, če mu jih odredi inšpektor organa, pristojnega za jedrsko varnost.

(6) Prevzemnik mora tudi v primerih iz tretjega in četrtega odstavka tega člena na svoje stroške zagotoviti ukrepe, če mu jih odredi inšpektor organa, pristojnega za jedrsko varnost.

(7) Če gre v primeru iz tretjega, četrtega in petega odstavka tega člena za uvoz, carinski organ pošiljke ne sprosti v prosti promet, prevzemnik pa zagotovi njeno vrnitev pošiljatelju, pri čemer organ, pristojen za jedrsko varnost, o tem obvesti pristojni upravni organ države, iz katere je pošiljka izvorno prišla, in dodatno pristojni upravni organ države, v katero se pošiljka vrača, če to ni hkrati tudi izvorna država.

(8) Če gre v primeru iz tretjega, četrtega in petega odstavka tega člena za vnos pošiljke, prevzemnik pa zagotovi njeno vrnitev pošiljatelju, organ, pristojen za jedrsko varnost, o tem obvesti pristojni upravni organ države, iz katere je pošiljka izvorno prišla, in dodatno pristojni upravni organ države, v katero se pošiljka vrača, če to ni hkrati tudi izvorna država.

(9) Če je kraj odpreme pošiljke iz sedmega in osmega odstavka tega člena v Republiki Sloveniji, organ, pristojen za jedrsko varnost, odredi ukrepe varstva pred sevanjem osebi, ki je pošiljko odpremila.

(10) Poleg zagotovitve ukrepov varstva pred sevanji iz petega in šestega odstavka tega člena lahko inšpektor organa, pristojnega za jedrsko varnost, odredi tudi ukrepe varovanja, če se glede na značilnosti primera presodi, da gre za nevarne vire sevanja ali jedrske snovi.

**9. člen****(poročilo o meritvah)**

(1) Poročilo o meritvah izdela izvajalec meritev.

(2) Poročilo o meritvah vsebuje najmanj naslednje podatke:

* kraj in datum meritve;
* izvajalca meritve radioaktivnosti;
* vrsto odpadnih kovin ali drugega blaga v pošiljki;
* količino odpadnih kovin ali drugega blaga v pošiljki;
* pošiljatelja pošiljke;
* prevoznika pošiljke;
* organizatorja prevoza pošiljke;
* prevzemnika pošiljke;
* registrsko številko motornega ali priklopnega vozila, če gre za cestni prevoz, ali številko tovorne listine železniškega vagona, če gre za pošiljanje po železnici;
* hitrost doze naravnega ozadja na lokaciji meritev;
* opis, kako so bile morebitne izmerjene povišane hitrosti doz odmerkov prostorsko razporejene po površini pošiljke (enakomerno, na enem samem mestu ipd.);
* najvišjo izmerjeno hitrost doze na površini pošiljke;
* izmerjeno hitrost doze na mestu voznika oziroma na mestu spremljevalnega osebja;
* uporabljeni merilnik sevanja;
* predlog ukrepov varstva pred sevanjem.

(3) Poročilo o meritvah je obvezno za vse primere, pri katerih so meritve radioaktivnosti ugotovile, da hitrost doze na površini pošiljke presega vrednosti, določene v tretjem odstavku 8. člena in za primere iz četrtega in petega odstavka 8. člena te uredbe.

(4) Poročilo o meritvah je enakovredno certifikatu o opravljenem testu radioaktivnosti, kot je opredeljen v Uredbi Sveta (EU) št. 333/2011 z dne 31. marca 2011 o merilih za določitev, kdaj določene vrste odpadnih kovin prenehajo biti odpadek na podlagi Direktive 2008/98/ES Evropskega parlamenta in Sveta (UL L št. 94 z dne 8. 4. 2011, str. 2) in v Uredbi Komisije (EU) št. 715/2013 z dne 25. julija 2013 o merilih za določitev, kdaj odpadni baker preneha biti odpadek na podlagi Direktive 2008/98/ES Evropskega parlamenta in Sveta (UL L št. 201 z dne 26. 7. 2013, str. 14).

(5) Izvajalec meritev mora eno kopijo poročila o meritvah hraniti najmanj tri leta od njegove izdaje.

**10. člen**
**(letno poročilo o meritvah)**

(1) Izvajalec meritev iz 8. člena te uredbe mora najpozneje do 31. januarja v tekočem letu organu, pristojnemu za jedrsko varnost, predložiti letno poročilo o meritvah za preteklo leto in v njem navesti najmanj podatke o:

* številu in vrsti pošiljk, za katere je zagotovil meritev radioaktivnosti;
* rezultatih meritev radioaktivnosti pošiljk, ki so bile identificirane zaradi preseganja vrednosti, določene v tretjem, četrtem ali petem odstavku 8. člena te uredbe ali so bili odrejeni ukrepi iz petega, šestega, devetega ali desetega odstavka 8. člena;
* zavezancih iz 7. člena te uredbe, za katere so opravili meritve (če izvajalec meritev ni hkrati tudi zavezanec), in o datumih opravljenih meritev iz prejšnje alineje.

(2) Podatki o količinah blaga in drugi podatki iz prve alineje prejšnjega odstavka tega člena so lahko podani tudi kot ocena ali v obliki zbirnega povzetka (npr. za letališča ali pristanišče).

(3) Letno poročilo o meritvah lahko vsebuje tudi grafično prilogo, analize, podatke in fotografije pošiljk odpadnih kovin, OEEO ali drugega blaga iz druge alineje prvega odstavka tega člena.

**IV. NADZOR**

**11. člen****(nadzor)**

Izvajanje te uredbe na področju sevalne varnosti nadzirajo inšpektorji organa, pristojnega za jedrsko varnost, na področju sprostitve blaga v prost promet pa carinski organ.

**V. KONČNE DOLOČBE**

**12. člen****(prenehanje veljavnosti)**

Z dnem uveljavitve te uredbe preneha veljati Uredba o preverjanju radioaktivnosti pošiljk odpadnih kovin (Uradni list RS, št. 84/07).

**13. člen****(začetek veljavnosti)**

Ta uredba začne veljati petnajsti dan po objavi v Uradnem listu Republike Slovenije.

**14. člen
(začetek uporabe)**

Določbe 7. in 10. člena te uredbe se začnejo uporabljati 12 mesecev po uveljavitvi te uredbe, razen za izvajalce iz točke b) prvega odstavka 7. člena te uredbe, ki so hkrati tudi prevzemniki v skladu s 4. členom te uredbe.

Št. 007-1/2018/35

Ljubljana, dne 29. januarja 2019

EVA 2018-2550-0024

Vlada Republike Slovenije

Marjan Šarec

predsednik

**PRILOGA: Zahteve za detekcijo povišanega sevanja (občutljivost in parametri)**

1. Zahteve za stacionarno opremo (npr. portalne monitorje) in ročno prenosno opremo (poleg tistih, ki so določene v zakonu, ki ureja varstvo pred ionizirajočimi sevanji in jedrsko varnost):

Uporabljena oprema mora biti zmožna zaznavanja hitrosti doze sevanja gama na površini pošiljke, ki je za 20 odstotkov višja od hitrosti doze sevanja naravnega ozadja, uporabljeni instrument pa mora imeti pri ozadju 0,1 µSv/h takšno občutljivost, da zaznava v energijskem območju od 50 keV do 1,33 MeV najmanj 100 sunkov na sekundo.

1. Dodatne zahteve za opremo za meritve pošiljk v večjih poštnih centrih oziroma pošiljk (blaga, prtljage, ipd.) na letališču (poleg pogoja iz A):

Prehajanje različnih predmetov (paketnih in pisemskih pošiljk, vreč ipd.) skozi območje detektorjev mora potekati pri hitrosti prehajanja, ki praviloma ne presega 1,2 m/s, razen če je v tehnični dokumentaciji za detekcijsko opremo navedeno prehajanje pri višji hitrosti.

1. Prehajanje vozil skozi območje detektorjev:

Prehajanje vozil skozi območje detektorjev mora potekati pri hitrosti vozila/prevoznega sredstva, ki praviloma ne presega 8 km/h, razen če je v tehnični dokumentaciji za detekcijsko opremo navedeno prehajanje pri višji hitrosti.

1. Prehajanje oseb, ki bi lahko imele s seboj neprijavljeno blago, skozi območje detektorjev:

Detektorji morajo biti nameščeni oziroma se uporabljati največ 1,5 metra od oseb, ki se gibljejo s prtljago ali brez.

Prehajanje oseb skozi območje detektorjev mora potekati pri hitrosti prehajanja, ki praviloma ne presega 1,2 m/s, razen če je v tehnični dokumentaciji za detekcijsko opremo navedeno prehajanje pri višji hitrosti.

**OBRAZLOŽITEV**

I. UVOD

1. Pravna podlaga (besedilo, vsebina zakonske določbe, ki je podlaga za izdajo uredbe)

Uredbo o preverjanju radioaktivnosti pošiljk, ki bi lahko vsebovale vire sevanja neznanega izvora izdaja Vlada Republike Slovenije na podlagi osmega odstavka 26. člena Zakona o varstvu pred ionizirajočimi sevanji in jedrski varnosti (Uradni list RS, št. 76/17; v nadaljnjem besedilu: ZVISJV-1), ki določa, da vlada podrobneje določi poštne centre, letališča in pristanišča, odpade in predelovalne obrate odpadnih kovin, njihove obveznosti glede meritev sevanj, način detekcije radioaktivne kontaminacije ali povišanega sevanja ter način ukrepanja in poročanja v primerih najdbe vira neznanega izvora.

1. Rok za izdajo uredbe, določen z zakonom

V skladu s 4. točko osmega odstavka 184. člena ZVISJV-1 izda vlada predpis iz osmega odstavka 26. člena tega zakona najpozneje v devetih mesecih po uveljavitvi tega zakona.

1. Splošna obrazložitev predloga uredbe, če je potrebna

Z uredbo se ureja pravni okvir, s katerim se poskuša preprečiti ali vsaj omiliti neželene posledice, ki jih lahko povzročijo radioaktivni viri, ki niso pod nadzorom. V zgodovini se je že dogajalo, da so nepoučene osebe naletele na odvržene ali pozabljene radioaktivne vire. Ker se škodljivega ionizirajočega sevanja iz takih virov ne da čutiti s človeškimi čutili, lahko ob nehoteni uporabi ali zgolj shranjevanju takih virov pride do resnih zdravstvenih posledic za ljudi v njegovi okolici. Če pa je tak vir v obliki prahu, lahko pride tudi do zelo obsežne radioaktivne kontaminacije okolja, kar lahko povzroči potrebo po evakuaciji večjih območij, veliko količino radioaktivnih odpadkov ob čiščenju in izredno velike stroške.

Za normalno uporabo radioaktivnih virov imamo na podlagi ZVISJV-1 vzpostavljen sistem dovoljenj, inšpekcij in registrov. S tem je v zelo veliki meri zmanjšana verjetnost, da bi taki viri postali izgubljeni in bi zašli v neprave roke. Problem pa so radioaktivni viri, ki se občasno pojavijo med odpadnimi snovmi ali celo v surovinah. Najpogosteje se jih zazna v odpadnih kovinah. Zato smo nadzor nad pošiljkami odpadnih kovin uredili že leta 2008 z Uredbo o preverjanju radioaktivnosti pošiljk odpadnih kovin (Uradni list RS, št. 84/07), po kateri mora vsak prejemnik pošiljke odpadnih kovin zagotoviti, da se izvede meritve radioaktivnosti vsake pošiljke odpadnih kovin, ki se uvozi ali vnese na ozemlje Slovenije. Prav tako pa mora prejemnik za vsako pošiljko odpadnih kovin v notranjem prometu zagotoviti, da se izvedejo omenjene meritve, preden začne s predelavo odpadnih kovin. Na ta način nekajkrat letno zaznamo izgubljeni vir in ga bodisi vrnemo v državo izvora ali pa shranimo v Centralnem skladišču radioaktivnih odpadkov.

Leta 2013 je bila sprejeta Direktiva Sveta 2013/59/Euratom, ki pa napotuje, da se tovrstno iskanje radioaktivnih virov brez nadzora uredi na vseh večjih transportnih vozliščih kot so pošte, letališča, pristanišča ipd. in to ne le za odpadne kovine, pač pa za čim večji nabor blaga. S to uredbo sedaj razširjamo nabor zavezancev, ki morajo preverjati prisotnost radioaktivnih snovi v blagu.

Ta uredba določa zahteve in pravila ravnanja glede ukrepov varstva pred sevanji, ki jih morajo upoštevati pošiljatelj, prevzemnik in organizator prevoza pri izvozu, iznosu, uvozu ali vnosu pošiljk odpadnih kovin v Republiko Slovenijo, pri tranzitu pošiljk odpadnih kovin s povišanim sevanjem in pri domačem prometu s pošiljkami odpadnih kovin, zahteve in pravila ravnanja glede ukrepov varstva pred sevanji, ki jih morajo izvajati upravljavci večjih poštnih centrov, letališč, pristanišč, zahteve in pravila ravnanja glede ukrepov varstva pred sevanji, ki jih morajo izvajati odpadi in predelovalni obrati odpadnih kovin, in sicer zbiralci odpadkov, izvajalci obdelave odpadkov, izvajalci obdelave odpadne električne in elektronske opreme ter upravljavci centrov za ravnanje s komunalnimi odpadki. Prav tako uredba določa ukrepe za preprečitev čezmerne izpostavljenosti delavcev in prebivalstva ter kontaminacije okolja zaradi nezadostnega nadzora nad viri sevanja neznanega izvora ter za preprečitev večje premoženjske škode ob odpravljanju posledic zaradi kontaminacije nad predpisano mejo. Z dnem uveljavitve te uredbe preneha veljati Uredba o preverjanju radioaktivnosti pošiljk odpadnih kovin (Uradni list RS, št. 84/07). Z uredbo se v slovenski pravni red prenašajo določbe 92., 93. in 94. člena direktive BSS.

1. Predstavitev presoje posledic za posamezna področja, če te niso mogle biti celovito predstavljene v predlogu zakona

Presoja posledic ZVISJV-1 je bila temeljito predstavljena za posamezna področja v predlogu zakona in se nanaša tudi na predloženo uredbo, ki se izdaja kot podzakonski predpis ZVISJV-1.

II. VSEBINSKA OBRAZLOŽITEV PREDLAGANIH REŠITEV

**K 1. členu**

Ta uredba določa zahteve in pravila ravnanja glede ukrepov varstva pred sevanji, ki jih morajo upoštevati pošiljatelj, prevzemnik in organizator prevoza pri izvozu, iznosu, uvozu ali vnosu pošiljk odpadnih kovin v Republiko Slovenijo, pri tranzitu pošiljk odpadnih kovin s povišanim sevanjem in pri domačem prometu s pošiljkami odpadnih kovin. Uredba določa ukrepe varstva pred sevanji, ki jih morajo izvajati upravljavci večjih poštnih centrov, letališč, pristanišč, odpadi in predelovalni obrati odpadnih kovin, in sicer zbiralci odpadkov, izvajalci obdelave odpadkov, izvajalci obdelave odpadne električne in elektronske opreme ter upravljavci centrov za ravnanje s komunalnimi odpadki: Uredba tudi predpisuje ukrepe, da se preprečita čezmerna izpostavljenost delavcev in prebivalstva ter kontaminacija okolja zaradi nezadostnega nadzora nad viri sevanja neznanega izvora ter da se prepreči večja premoženjska škoda ob odpravljanju posledic zaradi kontaminacije nad predpisano mejo. S to uredbo se prenašajo v slovenski pravni red zahteve, ki izhajajo iz Direktive Sveta 2013/59/Euratom.

**K 2. členu**

V 2. členu uredbe je podano področje uporabe. Ta uredba se uporablja za odpadne kovine, ki nastajajo v Republiki Sloveniji in zunaj nje ter so kot odpadki namenjeni v skladiščenje pred njihovo nadaljnjo predelavo ali neposredno v predelavo v napravo za proizvodnjo železa, jekla ali barvnih kovin v Republiki Sloveniji oziroma v državah članicah Evropske unije ali tretjih državah. Hkrati se ta uredba uporablja tudi za pošiljke odpadnih kovin s povišanim sevanjem, ki so v Republiki Sloveniji v tranzitu, za pošiljke odpadne električne in elektronske opreme, in sicer neposredno pred njihovo obdelavo in za uvoz blaga in pošiljk, ki bi bile lahko radioaktivno kontaminirane ali bi vsebovale vire sevanja neznanega izvora, nanje pa bi naleteli upravljavci večjih poštnih centrov, letališč in pristanišč.

Uredba podaja obenem tudi navezave na druge prepise, ko gre za vprašanja v zvezi z ravnanjem pri pošiljanju odpadnih kovin; za vprašanja v zvezi s predelavo odpadnih kovin v napravah za proizvodnjo železa, jekla ali barvnih kovin; za druga vprašanja v zvezi z odpadno električno in elektronsko opremo; za vprašanja v zvezi z meritvami radioaktivnosti pošiljk odpadnih kovin, odpadkov, odpadne električne in elektronske opreme in drugega blaga, ki niso posebej urejena s to uredbo.

**K 3. členu**

Pojmi, opredeljeni v 3. členu uredbe, so uporabljeni pojmi, ki niso določeni v ZVISJV-1 in se uporabljajo v uredbi ali ustreznih predpisih. Pri določitvi nekaterih pojmov so podane tudi ustrezne navezave npr. na predpis, ki ureja odpadno električno in elektronsko opremo (za OEEO), evropske predpise (za odpadne kovine) in predpis, ki ureja odpadke (pri predelavi odpadnih kovin, za navedbo recikliranja odpadnih kovin kot postopka predelave odpadkov).

**K 4. členu**

Uredba določa v 4. členu obveznosti prevzemnika pošiljke odpadnih kovin pri uvozu in notranjem prometu. Uredba nalaga izvajanje meritev radioaktivnosti vsake pošiljke odpadnih kovin, ki se uvozijo ali vnesejo v Slovenijo. Pri uvozu pošiljk odpadnih kovin je podana zahteva po predložitvi poročila o meritvah radioaktivnosti carinskemu organu. Pri notranjem prometu pošiljk odpadnih kovin je predvideno izvajanje meritev radioaktivnosti omenjenih pošiljk, preden začne prevzemnik predelovati odpadne kovine iz take pošiljke. Za kritje stroškov izvedbe meritve radioaktivnosti pošiljke odpadnih kovin, prav tako pa tudi vse morebitne stroške ukrepov varstva pred sevanji, ki so mu bili odrejeni v zvezi z ravnanjem s pošiljko odpadnih kovin, je zadolžen prevzemnik.

**K 5. členu**

Ko gre za primere izvoza ali iznosa odpadnih kovin iz Republike Slovenije v drugo državo članico EU ali v tretjo državo, je zavezanec pošiljatelj pošiljke odpadnih kovin. Pri tem je podana navezava na ustrezne določbe predhodnega člena uredbe, vlogo in obveznosti prevzemnika pa nadomesti pošiljatelj pošiljke odpadnih kovin.

**K 6. členu**

6. člen uredbe določa obveznosti organizatorja prevoza, ki ima določene obveznosti pri tranzitu pošiljk. Gre dolžnost organizatorja, ki mora obveščati pristojne (v najkrajšem mogočem času), in zagotoviti izvedbo ukrepov varstva pred sevanji oziroma ukrepov varovanja, ki jih odredi inšpektor organa, pristojnega za jedrsko varnost, v zvezi z ravnanjem z zavrnjeno pošiljko.

**K 7. členu**

Uredba določa poleg obveznosti prevzemnika pošiljke odpadnih kovin pri uvozu in notranjem prometu, obveznosti pošiljatelja pošiljke odpadnih kovin v primeru izvoza ali iznosa ter obveznosti organizatorja prevoza pošiljke odpadnih kovin ali drugega blaga v tranzitu še ostale zavezance za meritve pošiljk, ki bi lahko vsebovale vire sevanja neznanega izvora.

Tako so določeni upravljavci večjih poštnih centrov, letališč in pristanišč, čez katere poteka uvoz blaga in pošiljk, ki bi bile lahko radioaktivno kontaminirane ali bi vsebovale vire sevanja neznanega izvora. Nadalje so določeni zavezanci, ki so izvajalci obdelave odpadnih kovin, izvajalci obdelave OEEO ter upravljavci centrov za obdelavo mešanih komunalnih odpadkov (za katere je potrebno pridobiti okoljevarstveno dovoljenje za predelavo ali odstranjevanje odpadkov v skladu z zakonom, ki ureja varstvo okolja).

Zavezanci morajo zagotoviti izvedbo meritev radioaktivnosti pošiljk, izdelavo poročila o meritvah in zagotoviti izdelavo letnega poročila o meritvah v skladu z zahtevami te uredbe.

**K 8. členu**

8. člen uredbe, ki določa zahteve za meritve, obveščanje, ukrepe in spremljanje, je ključni člen te uredbe. Natančno določa, kdaj je treba poročati in katere ukrepe lahko odredi pristojni inšpektor. Uredba med drugim omejuje izvajanje meritev radioaktivnosti pošiljk le na izvajalca meritev, ki je pridobil pooblastilo, ter obenem določa roke in vsebino obveščanja. Nadalje so podane referenčne vrednosti preseganje hitrosti doze, kdo nosi stroške ukrepov in kdo jih odreja; določeni pa so tudi postopki vračanja pošiljk v druge države in načini obveščanja v teh primerih.

**K 9. členu**

Uredba določa, kdo lahko izdela poročilo o meritvah (samo izvajalec meritev), katere podatke mora vsebovati omenjeno poročilo in kriterije kdaj je poročilo o meritvah obvezno potrebno izdelati. Ta določba vsebuje tudi referenco na dva evropska predpisa in določa, da je poročilo o meritvah pomensko enakovredno certifikatu o opravljenem testu radioaktivnosti, na katerega se sklicujeta predpisa, ter določbo glede obdobja hranjenja kopije poročila o meritvah.

**K 10. členu**

10. člen uredbe določa »letno poročilo o meritvah« in rok oddaje letnega poročila do 31. januar (za minulo leto). Izvajalec meritev mora v predloženem letnem poročilu navesti vrsto predpisanih podatkov. Podana je tudi olajšava za velike subjekte (npr. za letališča ali pristanišče), da so lahko podatki o količinah blaga in nekateri drugi podani tudi kot ocena ali v obliki zbirnega povzetka.

**K 11. členu**

11. člen uredbe določa, kdo sta organa, ki izvajata nadzor, in sicer: na področju sevalne varnosti nadzirajo inšpektorji organa, pristojnega za jedrsko varnost (t. j. v praksi Uprava RS za jedrsko varnost), na področju sprostitve blaga v prost promet pa carinski organ (znotraj Finančne uprave RS).

**K 12. členu**

Ta končna določba je klasična in določa prenehanje veljavnosti uredbe iz leta 2007.

**K 13. členu**

Ta končna določba določa začetek veljavnosti te uredbe.

**K 14. členu**

Ta končna določba določa začetek uporabe določb iz 7. in 10. člena te uredbe (to je 12 mesecev po uveljavitvi te uredbe), razen za nekatere izvajalce (iz točke b) prvega odstavka 7. člena te uredbe, ki so hkrati tudi prevzemniki v skladu s 4. členom te uredbe), za katere prehodno obdobje ni potrebno, ker so prevzemniki in zavezanci že v tem trenutku, po stari uredbi, ki jo nova uredba nadomešča.